Dôvodová správa

A. Všeobecná časť 

Ministerstvo spravodlivosti Slovenskej republiky predkladá do legislatívneho procesu  návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 42/2004 Z. z., o Obchodnom vestníku v znení neskorších predpisov.
Návrh nariadenia sa predkladá ako iniciatívny materiál Ministerstva spravodlivosti Slovenskej republiky. 
Vypracovanie návrhu novely nariadenia č. 42/2004 Z. z. súvisí so zmenami vo vládnom návrhu novely zákona č. 527/2002 Z. z., o dobrovoľných dražbách a o doplnení zákona Slovenskej národnej rady č. 323/1992 Zb., o notároch a notárskej činnosti (Notársky poriadok) v znení neskorších predpisov a o zmene a doplnení niektorých zákonov (tlač 371) (ďalej len „návrh novely zákona o dražbách“). Prvotným zámerom návrhu novely zákona o dražbách a s tým súvisiacich ďalších predpisov  je zabrániť zneužívaniu dobrovoľných dražieb vydražením veci v praxi veľmi často tzv. výrazne pod cenu, a tým zároveň stransparentniť proces dobrovoľných dražieb vrátane právnych vzťahov medzi účastníkmi dražby.
Jedným z prvkov, ktorým sa sleduje zabezpečenie vyššej transparentnosti dražieb, je rozšírenie publikačných zdrojov, v ktorých sa doteraz informácie o konaní dražieb zverejňovali, napr. pri nehnuteľnostiach je to v súčasnosti úradná tabuľa tej obce, na území ktorej sa nehnuteľnosť nachádza a Notársky centrálny register dražieb. Navrhované rozšírenie zverejňovania vybraných údajov v určených prípadoch (napr. dražba nehnuteľnosti) smeruje na publikovanie v Obchodnom vestníku a v rámci aktuálneho návrhu novely zákona o dražbách tiež v periodickej tlači s minimálne pôsobnosťou pre obec. Navrhovaná zmena umožní, aby o konaní dražby a jej priebehu bola informovaná širšia verejnosť. Zároveň ide o skompletizovanie a zosúladenie doterajšieho mechanizmu s tými údajmi, ktoré je v prípade dražieb povinný podľa platnej právnej úpravy zverejniť v Obchodnom vestníku súdny exekútor (porov. napr.  § 140 a § 141 ods. 3 Exekučného poriadku) a správca konkurznej podstaty (porov. § 92 ods. 6 zákona č. 7/2005 Z. z. o konkurze a reštrukturalizácií a o zmene a doplnení niektorých zákonov v znení neskorších predpisov). 
Navrhovaným spôsobom nedôjde k „zbytočnému“ navyšovaniu nákladov na dražbu  (porov. § 2 písm. i) zákona č. 527/2002 Z. z.). Podľa prílohy č. 2 k nariadeniu vlády Slovenskej republiky č. 42/2004 Z. z. o Obchodnom vestníku v znení neskorších predpisov súdni exekútori a správcovia zverejňujú dotknuté údaje v Obchodnom vestníku bezplatne. Do tohto bezplatného mechanizmu sú v predloženom návrhu novely nariadenia č. 42/2004 Z. z.  doplnení aj dražobníci.
Prerokovanie návrhu nariadenia Radou hospodárskej a sociálnej dohody Slovenskej republiky nie je potrebné.
Materiál nemá finančný, ekonomický, environmentálny vplyv ani vplyv na zamestnanosť a preto sa táto doložka nevyhotovuje.
Navrhovaná úprava nebude mať dopad na štátny rozpočet, rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.
Návrh nariadenia je v súlade s Ústavou Slovenskej republiky,  s medzinárodnými zmluvami, ktorými je Slovenská republika viazaná a s  právom Európskych spoločenstiev.

DOLOŽKA  ZLUČITEĽNOSTI
návrhu právneho predpisu
s právom Európskych spoločenstiev a právom Európskej únie

 1.      Predkladateľ právneho predpisu: vláda Slovenskej republiky
 2.     Názov návrhu právneho predpisu: návrh nariadenia vlády SR, ktorým sa mení a dopĺňa nariadenie vlády Slovenskej republiky č. 42/2004 Z. z. o Obchodnom vestníku v znení neskorších predpisov 
3.      Problematika návrhu právneho predpisu :
a) nie je upravená v práve Európskych spoločenstiev,
b)  nie je upravená v práve Európskej únie,
  c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.      Záväzky Slovenskej republiky vo vzťahu k Európskym spoločenstvám a Európskej únii:
a) identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: bezpredmetné,
b) identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: bezpredmetné, 
c) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca: bezpredmetné,
d) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení: bezpredmetné,  
e) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia: bezpredmetné.
5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie : bezpredmetné
6. Gestor  (spolupracujúce rezorty) : bezpredmetné.

Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Návrh nariadenia vlády nezakladá nároky na verejné financie. Navrhovaná úprava nebude mať dopad na príjmovú ani výdavkovú časť štátneho rozpočtu.
2.	Návrh nariadenia vlády nebude mať ekonomický dopad na obyvateľov, hospodárenie podnikateľskej sféry a iných právnických osôb.  
3.	Návrh nariadenia vlády nebude mať vplyv na životné prostredie.
4.	Návrh nariadenia vlády nebude mať vplyv na zamestnanosť a nevyžiada si zvýšenie počtu zamestnancov.
5.	Návrh nariadenia vlády nebude mať vplyv na podnikateľské prostredie.

B. Osobitná časť 

K čl. I

K bodu 1
Ustanovuje sa, čo je potrebné predložiť ako podklad na publikáciu o konanej dražbe do Obchodného vestníku. Tu sa prejavuje osobitná požiadavka na všeobecnú známosť, že nejaká nehnuteľnosť je predmetom dražby a tým aj väčší počet účastníkov, ktorí môžu v konečnom dôsledku zvýšiť cenu predmetu dražby. To je na prospech nielen veriteľovi ale aj dlžníkovi. 

K bodu 2
Určuje sa presná lehota, do kedy sa údaje uverejnia v Obchodnom vestníku. Je to odôvodnené lehotami, ktoré plynú podľa zákona č. 527/2002 Z. z. o dobrovoľných dražbách. Bez stanovenej lehoty by sa oznámenie v Obchodnom vestníku mohlo publikovať neskoro vzhľadom na rozbehnutú dražbu a tým aj možnosť prihlásenia sa viacerých potenciálnych vydražiteľov. 

K bodu 3
Upravuje sa príloha v spojitosti s bodom 1 a 2. Vybrané údaje sa budú zverejňovať bezplatne. 

K čl. II
Účinnosť je paralelne spojená s navrhovaným dátumom účinnosti v aktuálnom návrhu novely zákona o dražbách.